Järgmisi lõike: „Kaitstud geograafiline tähis „Limone Femminello del Gargano“ hõlmab sidrunisorte, mida nimetatakse „nostrani“ või kohalikud sordid, see tähendab sordi „Femminello Comune“ püsivaid tüüpe, mis eristuvad ajalooliselt ja kaubanduslikult järgmiste kategooriate alusel.

1. Pehmekooreline sidrun (Citrus limonium tenue Riss.) ehk „Lustrino“. Viljavars on keskmise paksuse ja pikkusega, vili on kerakujuline, koor helekollane, väga sile ja äärmiselt õhuke. Vilja läbimõõt keskelt on vähemalt 50 mm, vilja keskmine kaal ei ole alla 80 g. Koore pealiskiht on rikas eeterlike õlide poolest ning väga tugeva lõhnaga; vili koosneb 8–11 sektorist. Viljaliha ja mahl on sidrunkollased ning väheste seemnetega; mahl moodustab vilja kaalust vähemalt 35 % ning selle happesuse tase ületab 3,5 grammi 100 ml kohta.

2. Pikergune sidrun (C. limonium oblongum Riss.), rahvapäraselt „Fusillo“. Viljavars on keskmise paksuse ja pikkusega, vilja kuju on piklik, vilja suurus keskmine kuni suur, läbimõõt keskelt vähemalt 60 mm, vilja kaal on vähemalt 100 g; koor on intensiivse sidrunkollase värvusega, keskmise paksusega, valdavalt sile. Koore pealiskiht on rikas eeterlike õlide poolest ning väga tugeva lõhnaga; vili koosneb 8–11 sektorist. Viljaliha ja mahl on sidrunkollased; mahl moodustab vähemalt 30 % vilja kaalust ning selle happesuse tase ületab 3,5 grammi 100 ml kohta.“

on muudetud järgmiselt:

„Kaitstud geograafiline tähis „Limone Femminello del Gargano“ hõlmab traditsiooniliselt kasvatatavaid sidrunisorte, konkreetsemalt sorditüüpe, mis kuuluvad rühma „Femminello Comune“, mille kohta kohapeal kasutatakse nime Limone Nostrale.

„Limone Femminello del Gargano“ kuju, suurus ja kaal võivad olla erinevad, sõltuvalt sellest, kas tegemist on kevadise või suvise-sügisese õitsemisperioodiga. Vilja kuju ulatub tüüpilisest ellipsikujulisest/piklikust ovaalseni ning võib olla ka üldiselt kerakujuline, vilja tipp on talvistel viljadel väljaulatuvam. Vilja läbimõõt keskelt on vähemalt 50 mm, vilja kaal on vähemalt 80 g; koor on läikiv sidrunikollane. Koore pealiskiht on paks ja rikas eeterlike õlide poolest ning väga tugeva lõhnaga; vili koosneb 8–11 sektorist. Kollakasroheline viljaliha on väga suure mahlasisaldusega (mahl moodustab vähemalt 30 % vilja kaalust); selle happesuse tase ületab 3,5 grammi 100 ml kohta.“

„Limone Femminello del Gargano“ kirjeldus on muudetud kokkuvõtlikumaks, välja on jäetud viited kahele sidruni liigitusele „pehmekooreline sidrun“ ja „piklik sidrun“. Kehtiva tootespetsifikaadi koostamisel eristati sorte botaaniliste täpsustuste abil, mis väljendasid tavapäraselt tehtavaid eristusi, millest on tänaseks loobutud, kuna tegemist on Garganos kasvatatava sidrunisordi „Femminello comune“ eri vormidega, mis pärinevad kõnealuse sordi erinevatest õitsemisperioodidest. Pehme koorega ja ümmarguse kujuga vormi (kehtivas tootespetsifikaadis „Lustrino“ sidrun) puhul on tegemist kolmandast ja neljandast õitsemisperioodist pärinevate viljadega, mille läbimõõt keskkohalt, kaal ja mahlasisaldus erinevad pikliku vormi omast, mille näol on valdavalt tegemist viljadega, mis pärinevad teisest õitsemisperioodist.

Muudetud artiklit on seega lihtsustatud, näidates, et tegemist on sidrunitega, mille kuju, mõõtmed ja kaal võivad olla erinevad seoses pärinemisega erinevatest õitsemisperioodidest, kindlaks on määratud üksnes keskkoha läbimõõdu, kaalu ja mahlasisalduse minimaalsed väärtused.